Time efter time, dag ud og dag ind på skolebænken. Det er ikke altid den bedste måde at lære på for knejter med krudt i. Nogen gange kan et skub - eller et velment spark - være lige det der er brug for. I Kick-projektet får skoletrætte drenge i Brønderslev Kommune et afbræk fra skolen en uge af gangen, fire gange i løbet af skoleåret. Det han man nydt godt af på kirkegården i Hjallerup i den forgangne uge. Her har en gruppe drenge fået jord under neglene. Simon Storgaard går til arbejdet på kirkegården i Hjallerup med krum hals. Den seneste uge har han og en gruppe jævnaldrene drenge byttet papir, blyant og bøger ud med skovl, frisk luft og fysisk arbejde - Det betyder at jeg kan prøve nogle ting måske først om tre år fik prøvet, siger Simon Storgaard. I løbet af den seneste uge har kirkegården fået den helt store overhaling. Og selv om drengene måske nok er skoletrætte, så har de haft masser af energi til arbejdet. - Det har været en fantastisk uge. De har været i godt humør og spurgt: hvad skal vi nu, hvad skal vi nu... vi kommer til at savne dem, siger Annette Níelsen, der er medhjælper ved Hjallerup kirke. Drengene ved at være ved vejs ende i denne omgang - tirsdag står den på almindelig skolegang igen. Ugen på kirkegården har gjort stort indtryk. - Den her uge den har stikket alt. Og det er ikke kun på grund af frokostpizza, cola og cacaomælk. - Nej, det er fordi jeg selv gerne vil være gartner en gang og det her har bevist for mig at det er det her jeg skal, afslutter Simon Storgaard.

Opsummering:
En uge væk fra bøgerne hjælper mod skoletrætheden hos en gruppe drenge fra Brønderslev